Anne Honoré Østergaard (V), 2021-10-12:
Tak for det.
Nu er vi startet med en helt ny samling, og det er da fantastisk at stå på talerstolen igen.
I går, da jeg skrev min tale, var jeg et sådan rigtig opløftet Venstremedlem, som havde haft et fantastisk landsmøde, så jeg prøvede på at være sådan positiv, da jeg skrev den her tale.
Det prøvede jeg virkelig på.
Men jeg tror, ministeren hellere ville have talt med mig i går frem for i dag, for nogle gange er det bare klogest at sove på ting.
Det er det bare.
Men jeg kan da starte med lige at læse starten af min tale op, for den lyder meget positiv, og så kan ministeren tage det med sig, og så kan vi tage resten bagefter.
Der står: Tak for ordet.
Forbrugeren skal kunne købe et produkt ud fra et oplyst grundlag; virksomhederne skal overholde loven, når de markedsfører deres produkter; børn og unge skal ikke manipuleres og udnyttes i markedsføringen.
Det tænker jeg vi garanteret alle sammen godt kunne blive enige om herinde i salen.
Så har jeg kigget på den her tale efterfølgende, og jeg har skrevet rigtig meget til.
Det første ord, jeg har skrevet til, er med store fede bogstaver og med, jeg ved ikke hvor mange streger under, og der står »overimplementering«.
Vi starter ud med, at der er et direktiv, der skal implementeres her.
Og vi kan bare tage dét, at f.eks. DI, Landbrug & Fødevarer og rigtig mange andre har problematiseret, at et bødeloft skal være på 4 mio. euro og ikke 2 mio. euro.
Jeg er med på, at ministeriet så er gået ind og har sagt, at årsagen til det er, at vi ikke skal mindske bødeniveauet her i Danmark, og det er vi sådan set enige i her i Venstre.
Vi er dog bare i tvivl om, om det, ministeriet siger, er helt rigtigt.
Vi savner noget bevis her.
Så ministeren har en overbevisningsopgave der.
Så held og lykke med den, vil jeg sige til at starte med.
Så tager vi det næste.
Vi har jo haft en fin lille arbejdsgruppe, som har valgt at holde erhvervslivet ude, ser det ud til, og der går man så ind og kigger på bødeniveauet inden for spam, inden for vildledende markedsføring og inden for en masse andre ting.
Og det kalder man, at man gerne vil justere lovforslaget lidt.
Jeg ved ikke helt, men hvis man lige forestiller sig, at fru Mona Juul kommer til frisøren og siger, at hun gerne vil have justeret sin hårpragt, og fru Mona Juul så ikke kommer til at ligne det, fru Mona Juul gør – nok så nydelig – men får ordføreren hers frisure, så er vi ikke længere ude i det, vi kalder en justering.
Det er nok også der, vi er, når vi sidder og kigger på de der bødeforslag, der kommer.
For man står nu og ændrer hele kriteriet for, hvordan vi giver bøder i Danmark, og det er vi altså ikke helt vilde med.
Og jeg vil sige, at der står »justering«, men alle andre har sagt, at det er et bødeniveau ude af proportioner.
Og vi vil nok give dem ret.
Så der er vi også sådan relativt skeptiske, tænker jeg at ministeren godt kan høre.
Så går vi over til alt det her med børn og unge.
Skal vi ikke passe på vores børn og unge?
Der sidder måske også nogle deroppe på tilhørerpladserne, men jeg beklager, jeg har ikke briller på, så jeg kan ikke se, hvor gamle I er – og selvfølgelig skal vi gøre det med hensyn til reklamer osv.
Det kan vi altså godt være meget i tvivl om i Venstre.
Kan vi ikke finde en anden vej, hvor vi går ind og så er sikre på, at man kan se, at det rent faktisk er reklame?
For selv Børnerådet er inde her og sige, at hvis børn og unge har tidlige iværksætterdrømme, hvad så?
Hvad med dem?
Hvad kan de få lov til?
Og så var jeg ved at google, og jeg fandt en enormt sej pige – og jeg vil gerne indrømme, at jeg aldrig har hørt om hende før – der hedder Naja Münster, og som er 12 år.
Holy moly, og så ville jeg nok have sagt noget, jeg ikke må sige her fra talerstolen, men det er en sej pige.
Hvad må hun efter det her?
Må hun blive inviteret i Fårup Sommerland og så efterfølgende skrive på sine sociale medier, at hun har været i Fårup Sommerland?
Må hun det?
Det tror jeg næppe hun må.
Og hvad er problemet i det?
Det har vi altså lidt svært ved at forstå.
Hvis man ikke ved, hvem hun er, er hun en enormt sej pige, der har flere følgere, end vi alle sammen herinde har tilsammen – så hun er en rimelig cool pige.
Så jeg håber, at ministeren har forstået, at Venstre går konstruktivt ind i udvalgsarbejdet, men vi har rigtig mange spørgsmål og en rigtig stor portion skepsis over for dette lovforslag.